Eleki Krónika - 2005 június

Pedagógusnap - Az év pedagógusa
Nincs szebb hivatás a tanításnál, a mások oktatásánál, hiszen a pedagógusok gyarapítják az emberi szellemet, oktatnak, tanítanak minden szépre, jóra nevelnek és a tudományok szeretetét oltják az ifjú nemzedékbe.
E gondolatok előjáróként szerepelnek, amikor a június 10-én megrendezett pedagógusnapi ünnepségre sor került. Szép számmal érkeztek a meghívottak a Művelődési Központba, ahol ízlésesen berendezett terem és terített asztal fogadta őket. 
Elek Város Önkormányzatának Képviselőtestülete, a szülők, a tanulóifjúság és a város minden polgára nevében köszöntötték a pedagógusokat a hagyományosan megrendezett pedagógusnapi ünnepségen. Elsőként a Dr. Mester György Általános Iskola II/c. osztályosai táncműsorát láthatták a vendéged; majd a felsősök irodalmi összeállítása következett. A műsor után Pelle László elnök úr köszöntőjére került sor. Beszédében kiemelte, milyen sok örömöt jelent a tanítás és milyen hálásak a végzett diákok. A köszöntő után átadásra került az 1997-ben alapított "Év Pedagógusa" kitüntető cím.
Ez évben a Képviselőtestület Gera Krisztinának, aki a Dr. Mester György Általános Iskola tanítója; Lőrinczné Miszlai Emesének, óvodapedagógusnak és Perei Gábornak, a Radványi György Középiskola tanárának ítélte oda ezt a magas, a kiemelkedő munkáért járó díjat.
Gera Krisztina tanítónőéletútja: 1974-ben született Csongrádon, itt végezte az általános- és középiskoláit. 1995-ben diplomázott a Zsámbéki Katolikus Tanítóképző Főiskolán. Elekre kerülése után egy évet a Gyermeknevelőben, 2 évet a Szakiskolában, jelenleg a Dr. Mester György Általános Iskola tanítója, és a Talentum Művészeti Iskola néptáncot oktató tanára. Szívvel-lélekkel oktatja az eleki gyerekeket, szabad idejét is feláldozva.
Lőrinczné Miszlai Emese óvodapedagóguséletútja: 1973-ban született Gyulán. Érettségi után felvételizett a szarvasi Óvóképző Főiskolára, diplomájával a zsebében elhelyezkedett az eleki Napköziotthonos Óvodánál. Fontos számára az önképzés, mely által szerzett tudását a gyakorlatban hasznosítja. Hivatása olyan, melyben a mérce az, hogy testileg és lelkileg egészséges gyermekeket bocsásson az iskolai élet felé. Ezt a feladatot végzi sok türelemmel és emberi felelősséggel.
Perei Gábor mérnők - tanáréletútja: 1959-ben született Gyulán, itt végezte el általános- és középiskoláit. Különböző szintű iskolák elvégzése után, 2004-ben a Szegedi Tudományegyetemen mérnök tanári oklevelet szerzett. 1982-1990 a gyulai Munkácsy Mg. Tsz-ben dolgozott, 1990-től a mai napig az eleki Radványi György Középiskolában tanít. Döntő szerepe van abban, hogy a Középiskolában tanított lótenyésztő szakma országos hírűvé fejlődött. Tanítványai az országos szakmai tanulmányi versenyeken eddig 2 első, 2 második és 2 harmadik helyet szereztek eddig. Rátermett pedagógus, tanítványai tisztelik, szeretik.
A méltató szövegek felolvasása után Pluhár László polgármester úr adta át a kitüntetéseket és a mellé járó csodaszép virágcsokrokat. A résztvevők sort álltak a díjazottak előtt, kifejezve elismerésüket. Ezután került sor a megvendégelésre.
Lámpások ők, mutatják az utat a felnövekvő nemzedékeknek, egészen a csetlő-botló kicsi gyermekektől az érett egyetemista hallgatókig, akiknek csak az a dolguk, hogy a pedagógusok által kijelölt úton maradjanak, arról soha ne térjenek le se jobbra, se balra.
Nádor Mária

Újabb viták a román iskoláról
A május 30-i  képviselő-testületi ülésen kétség kívül legnagyobb vitát a román iskola további működtetésének a kérdése váltotta ki, amely nem volt mentes a személyeskedésektől sem, de ennek ismertetése előtt nézzük, mi történt még!
Az ülés elején ismét kérdésként vetődött fel, hogy mi lesz a további sorsa a városi könyvtárnak az intézményvezető nyugdíjba vonulása után. A polgármesteri válaszból az derült ki, hogy az egyeztetések jelenleg is folynak.
Utána a képviselők a Gyula és környéki kistérségi társulásról tárgyaltak, vagyis az új orvosi ügyeleti rendszerről, aminek az a lényege, hogy Elek és környékén az orvosi ügyeletet egy orvosokból álló vállalkozás fogja ellátni, de itt  szívesen látnák a helyi orvosokat is. Ebben az új rendszerben Elek regionális központ lesz, hisz Lökösházát is innen látnák el, és még egy modern mentőt is fog kapni a város.  A mostani ügyeleti rendszer azért fog megváltozni, mert az orvosakat nem lehet úgy megterhelni pl. az éjszakai ügyelettel, mint eddig!
A román iskola dolgainak a tárgyalása után elfogadták a Humán Szolgáltató szervezeti és működési szabályzatát, ami után  ismét téma volt egy estleges bölcsőde létesítése. Ez utóbbiról a bizottságoknak az a véleményük, hogy azt elvileg támogatják megfelelő feltételek esetén, de annak a működését csak óvodán belül tudják elképzelni. Erről beszélni kell még az óvoda vezetőjével is, de ez a kérdés is téma lesz még más üléseken is.
Ezek után  önkormányzati tájékoztatást hallhattak a képviselők, majd rendeletek módosítása következett, de támogatták a napközi otthonos konyha kérelmét is az új munkaruhákról.
Szintén támogatást kapott egy lakossági beadvány is, amely értelmében valamilyen módon vissza kell állítani az egykori eleki országzászlót, hisz most van a trianoni békediktátum 85. évfordulója is!
A nyilvános ülés végén az önkormányzat még anyagilag is hozzájárult ahhoz, hogy a művelődési ház agyagozáshoz szükséges eszközöket vásároljon, legvégül pedig zárt ülésen döntés született arról, hogy az idén ki kapjon Elekért-emlékérmet.
Most pedig nézzük a román iskola dolgait!  /A román iskola problémája évek óta szerepel a napirendi pontok között, a megoldás még sem könnyű, mert sajnálatos módon itt is csökken a gyermeklétszám, így az iskola fenntartása egyre többe kerül a városi önkormányzatnak, de a kisebbségi önkormányzat ragaszkodik az iskola önállóságához, amit megtehet, mert a törvény biztosítja számára  ezt a jogot is.-R.T./
A mostani ülésen meghallgatták Nisu Kornélt,  az intézmény megbízott igazgatóját, aki szóban kiegészítette az írásban beadott igazgatói pályázatát, illetve Szelezsán Jánost, a helyi kisebbségi önkormányzat elnökét, majd következett a szavazás, amelynek az lett az eredménye, hogy nem támogatták a pályázatot benyújtott személyt, és újabb pályázatot írnak ki. 
Ezek után következett egy hosszú, de személyeskedésektől sem mentes vita, mely azzal ért véget, hogy a városi önkormányzat levelet fog írni az országos önkormányzatnak /Gyula/, hogy támogassa az eleki iskolát, igaz egy korábbi levélre sem válaszoltak, de most lehet, hogy fognak! Voltak olyan képviselő vélemények is, amelyek arról szóltak, hogy az lenne a legjobb megoldás, ha az általános iskolán belül indulna román tagozat, mások viszont ellenezték ezt! Megegyeztek abban is, hogy a továbbiakban is tárgyalni fognak a kisebbségi önkormányzattal az iskola ügyében, de ezzel a témával a következő üléseken is foglalkozni fognak!
Rapajkó Tibor

Kérdések és válaszok
Az Eleki Krónika városunk közéleti havi lapja, mindnyájunké. Amennyiben a lakosság nagy részét érintő öröme, bánata, kérdése van, ossza meg velünk. A június havi kérdések és válaszok a következők.
A város főterén befejeződött a főtér átalakítása, az utak korszerűsítése, gyalogátkelőhelyek biztosításával. 
Az új úttal kapcsolatos az első kérdés.
Miért kellett kivágni a gömbjuharfákat?
Válaszol: Székely László, településfejlesztési előadó: A fákat fájó szívvel ugyan, de közlekedésbiztonsági szempontból, ki kellett vágatni. Takarták a kerékpárútra való biztonságos rálátást. Mindnyájan tapasztalhatjuk, hogy csak az útban lévő fáknak kellett „meghalniuk”. Javasoljuk a pihenni, beszélgetni, sakkozni vágyóknak, hogy vegyék igénybe a Harruckern téri parkot. A főtér és környéke nagyon szépen, parkosítva lett. Begóniák, petúniák, paprikavirágok többféle színben és rendben díszítik városunk központját, elhúzódva a Gyulai, Szt. István útra.
Az Önkormányzat 2005 februárjába megígérte a vasúton túli részen az utak korszerűsítését. Megkérdeztük most mi a helyzet? 
Válaszol: Drágos József a Képviselő Testület tagja.
Az érintett utcák, a vasúton túli részen: Mező Imre u. Damjanich, Eötvös, Vajda, Cinka P., Dankó. Szántó összesen 7 utca. 
A szilárd beton műút építéséhez, 2005. április 15.-ig az önerő 90%.-ának kellett volna meglennie, de ennek befizetését az érintett utcák lakóinak szociális körülményei nem tették lehetővé.  A vasúton túli részen a családok 1 főre jutó átlagjövedelme: 6000 Ft/fő/hó. Nagyon sok idős, beteg, munkanélküli család él ezen a környéken, Városunk legszegényebb rétege.
Az Országos Cigány Kisebbségi Önkormányzattól pályázat útján nyertünk, 1. millió Ft.-ot, útépítésre, ez az összeg a lakossági befizetés helyett az önerő, tehát mégsem ú.n. ingyen út. A munkálatok elkezdődtek, először a talajt kell elkészíteni, tükörvágással, hengereléssel. Az utcák, zúzott kővel való leterítésére csak ezután kerülhet sor.  Terveink szerint a munkálatok a nyár végére befejeződnek. Gyermekeinknek már az új tanévben nem kell sárosan menni iskolába. 
Kérjük, hogy akinek fizikai ereje és lehetősége van, szíveskedjen a háza előtt segíteni az útépítőknek.
Rostás Lajosné

Ballagás és tanévzáró a Dr. Mester György Általános Iskolában
Szép napsütéses napra ébredtek az ünneplő nyolcadikosok, június 17-én a ballagás napján. Minden ünnepelt és szüleik lázban égtek, hogy jól álljon a ballagási ruha, szép legyen a frizura, kényelmes legyen a cipő, hiszen nagy nap volt ez számukra.
A nagy hőség ellenére több százan gyűltek össze az iskola udvarán. A búcsúzó diákok elköszöntek a régi iskoláiktól, intézményektől és ezután vonultak be a központi iskolába. Már az útközben kapott csodaszép virágcsokrok mellé, még kaptak a szülőktől, testvérektől, rokonoktól, barátoktól, ismerősöktől.
Néhány gyerek alig bírta vinni a virágözönt, de büszkén tette, mert az mind az Övé volt. 
Az ünnepséget a Himnusz hangjai nyitották meg, majd Lénárt Istvánné igazgató asszony állt a mikrofon elé. A kulcsot említette, mint szimbólumot, amely nyit és zár, elsősöknek a nyitás volt ez az év, ballagóknak pedig a zárás volt ez a nap. Méltatta a tanév jó és kevésbé jó pillanatait. Kedves és rendhagyó színfoltja volt az ünnepnek az a pillanata, amikor a 8. osztályosok táncbemutatót adtak elő Máté Péter "Azért vannak a jó barátok" c. énekére. Az ötlet Dézsiné Németh Ilona tanárnőtől származott, a táncot pedig az osztályát ballagtató Nagyné Nádor Gabriella tanárnő tanította be. Gratulálunk nekik.
A bemutató után, ismét igazgató asszony vette át a szót. Ismertette és egyben gratulált is azoknak a tanulóknak, akik kitűnők lettek. Ők név szerint a következők voltak: 1.a.: Kása Rebeka, Kiss Dániel, Malkócs István, Nagy Marcell, Suhajda Attila, Málik Richard; 1.b.: Horváth Csenge, Judea Bianka, Kászián Zsaklin, Piroska Martin, Simonka Mózes, Szegedi Mariann, Szegedi Szonja; 2.a.: Sajcz Richard, Papp Bettina, Jenei Kitti, Málik Klára, Kovács Ramóna; 2.b.: Korcsok Máté, Gulyás Hanna, Szaniszlai Patrícia, Bender Fanni, Szabó Roxána; 2.c.: Antal András, Dávid Áron, Nagy Rebeka, Ottlakán Pálma, Lázok Dominika, Szántó Melinda, Ruck Ella; 3.a.: Erdei Eliza, Házse Mihály, Tulkán Márk; 3.b.: Bíró Anita, Papp Brigitta, Szilágyi István; 3.c.: Campan Lídia, Halasi Ramóna, Festő Dávid, Ferenczi Anna, Liszkai Zita, Szabó Zoltán, Szűcs Vivien, Vadász Viktória; 4.: Sütő Amanda; 4.c.: Antal Erzsébet, Dávid Csenge, Halasi Fanni, Nagy Viktória, Kovács Adrienn; 5.a.: Bencze Orsolya, Gémes Péter, Hoffmann Zsolt, Kóra Tibor, Nán Éva, Taután Mária, Tokár Zoltán; 5.c.: Bellon Bence, Brindás Barnabás, Keller Zsolt, Laiter Alexandra, Liszkai József, Nagy Bettina, Nagy Boglárka, Pluhár Dóra; 6.b.: Vári Csilla, Van Vianen István, Tiba Sándor; 6.c.: Botás Eszter; 7.b.: Bellon Balázs, Drágos Mercedes, Szentgáli Zoltán, Turóczi Judit, Váradi Beáta, Zsidó Nóra; 8.a.: Nagy Eszter. A kitűnő tanulók felsorolása után az igazgató asszony még dicséretben részesítette a 8. évfolyamból az alábbi tanulókat: sportteljesítményéért Kalcsó Dánielt és Kőkúti Attilát; tanulmányi eredményéért és szorgalmas magatartásáért: Varga Renátát, Pluhár Gábort, Mező Adriennt, Fűr Anikót, Kovács Zitát és Pflaumm Ferencet.
A kitűnő tanulók az évzáró után kapták meg jutalomkönyveiket, és a Németországból származó ajándékcsomagokat. Az Eleki Gyermekeinkért Alapítvány az idén az évközi versenyeket támogatta könyvekkel, ill. a nyári táborokhoz nyújt támogatást. A ballagóknak az EVI Kft. üdítőt adott, a Cigány Kisebbségi Önkormányzat pedig 1-1 szál szegfűvel kedveskedett a diákoknak és a ballagtató pedagógusoknak, valamint az iskola igazgatónőjének és helyettesének.
Az idén az iskola legjobb tanulója, kitűnő tanulmányi eredményei, verseny-eredményei és művészeti tevékenysége alapján Nagy Eszter Gabriella lett, szívől gratulálunk Nekik az újság szerkesztősége nevében is.
A Riha Ilona Alapítvány nevében Bereczki Sándorné elnök asszony olvasta fel a különböző pénzjutalomban részesített tanulók neveit, akik az ünnepség után a méltán megérdemelt összeget átvették.
Igazgatóasszony még néhány információt mondott el: úszótábor indul - hétfőtől, június 20-tól; a nyári napközis táborba még lehet jelentkezni Árgyelán György igazgató úrnál a Művelődési Központban. Az iskola által szervezett balatoni táborba még van hely, lehet jelentkezni.
Végül mindenkinek szép nyarat, kellemes időtöltést kívánt a szünidőben, sok pihenést, játékot, olvasást. Az ünnepséget a Szózat felcsendülése zárta. A kissé már elfáradt diákok, szüleik, az őket ünneplők lassan elindultak hazafelé a még mindig forró késő délutánon. 
Nádor Mária

Tanévzáró és ballagás a Román Általános Iskolában
A Román Általános Iskola épülete is díszbe öltözött június 18-án de. 10 órára. Ezen a napon búcsúztatták el a ballagó nyolcadikosokat és értékelte a tanévet Nisu Cornel igazgató úr. Az ünnepség a Himnusszal kezdődött, ezután igazgató úr románul és magyarul köszöntötte az ünnepelteket, az őket kísérő szülőket, ismerősöket és a meghívott vendégeket. 
Igazgató úr értékelő szavai után jutalomkönyveket és okleveleket adott át a kiemelkedő tanulmányi eredménnyel végzett diákoknak, első osztálytól a ballagókig. A Riha Ilona Alapítvány minden év végén pénzjutalomban részesíti azokat a tanulókat, akik a különböző versenyeken 1., 2., 3. helyezést értek el, vagy jelentősen javították tanulmányi eredményeiket az előző évhez képest. Így ezen az ünnepségen Miszlai Jánosné kuratóriumi tag az alábbi tanulóknak adta át a pénzjutalmakat: Mikó Nikolett 6. osztályos tanuló 1000 Ft-ot, Cercea Elizei 5. osztályos tanuló 1000 Ft-ot, Reszelő Miranda 4. osztályos tanuló 2000 Ft-ot és Mészáros Judit 8. osztályos tanuló 2000 Ft-ot kapott.
Az Alapítvány jutalmazása után a Polgármesteri Hivatal részéről Pelle László képviselő úr Németországból érkezett ajándékcsomagokat adott át a tanulóknak és kellemes időtöltést, jó pihenést kívánt a nyárra. Az ajándékosztók között volt Cinanó Jánosné elnökasszony is, aki a Lányok, Asszonyok Egyesülete részéről adott át jutalomkönyveket. A Román Kisebbségi Önkormányzat is, mint minden tanév végén, a végzősöknek okleveleket és jutalomkönyveket adott át a jó tanulmányi eredményért és szorgalomért. Ezeket a diákok igazgató úrtól vették át.
A tanévzárót a ballagási ünnepség követte. Megható búcsúzó műsorral készültek a kisebb diákok, így köszöntötték az iskolától távozókat. Ezután virágátadás és köszöntés, gratuláció következett a hozzátartozók részéről, mely után elkezdődött minden pedagógus és tanuló részére a VAKÁCIÓ. Egy régi ballagási ének utolsó versszaka jutott eszembe, miután vége lett az ünnepségnek:
"Az iskola ködbe vész,
öreg diák visszanéz,
szomorúan visszanéz,
ami elmúlt, csak álom volt
csak mese volt az egész,
öreg diák visszanéz..."
Nádor Mária

Gyermeknap, a víz mellett
Május 29.-én, csodaszép időre ébredt mindenki, különösen a gyerekek, hiszen őket ünnepeltük ezen a napon. A gyerekek köszöntése, két helyen zajlott, a sportpályán és a halastavak mellett. Az utóbbi helyszínről tájékoztatom, az olvasókat. A rendezvényt az Eleki Munkás Horgászegyesület hirdette meg, a Képújságon. Az összesereglett gyerekeket és az őket, elkísérő szülőket Elek Város első embere Pluhár László köszöntötte, majd Gémes Imre elnök Úr vette át a szót, aki ismertette a versenyszabályokat és mindenkinek jó horgászást kívánt. Az eredményhirdetésre 11 óra után került sor. Ekkor a benevezett gyerekek közül az alábbi helyezések alakultak ki: első helyezést ért el: Tűri László, őt követte 2.-ik helyezettként Sztrein György, majd a 3.-ik helyezett Virágos Nándi lett. A 4.-ik helyezést Resetár Bence érte el, az ötödik helyen Liszkai József végzett. Süle Karolina különdíjas lett.  
A legkisebb halat fogók voltak: Trepák László és Ficzere István. A Polgármester Úr különdíjat adott át a verseny legfiatalabb résztvevőjének Laurinyecz Márknak. A kellemes jó hangulatban lezajlott versenyt Gémes Imre elnök Úr szavai zárta. Megköszönte a támogatók anyagi segítségét és elismerését fejezte ki, az egyesület tagjainak a szép környezet kialakításáért, akik ezt a feladatot, társadalmi munkában végezték el. Továbbá bejelentette, hogy ez a rendezvény hagyományként fog tovább élni, ezután minden évben megrendezik, az első helyezettet „vándorserleggel” jutalmazzák. A kellemes, jó hangulatban lezajlott gyermeknap a késő délutáni órákban ért végett. Elcsendesedett a víz, elcsendesedtek a halak /kisütve, örült, amelyik megúszta./ Elcsendesedett a part, e derűs nap után mindenki lassan nyugovóra tért.
Nádor Mária

Gyermeknap a sportpályán
A FIDESZ Eleki Szervezete és Turóczy András alpolgármester úr szervezésében került megrendezésre a gyermeknap május 29-én. Igen nagy lelkesedéssel és odaadással készültek a gyerekek ünnepnapjának megszépítésére. A pályán minden megtalálható volt, ami a szabadidő hasznos eltöltéséhez szükséges. A vattacukrostól kezdve a fagylaltig, a játékárusig az ugrálóig, a sétakocsikázásig minden rendelkezésre állt. A kulturális programokról a REMIK segítségével gondoskodtak. Volt szépségverseny és minden ami a gyermek korosztály fantáziáját felkeltheti. Az egész napos rendezvényen a szervezők elmondása alapján több mint 500 fő vett részt és érezte a felnőttek gondoskodó szeretetét. Aki ellátogatott a rendezvényre élmény nélkül, üres kézzel nem távozhatott, hiszen a szervezők mindent megtettek annak érdekében, hogy minden győztes, minden vesztes egyformán részesüljön a jutalmakból.
Lantos Mihályné

Segítsünk Tomikának
Balogh Tamás 11 éves kisfiú. Városunkban él, szüleivel. Nagyon súlyos beteg, rengeteg gyógyszert kell szednie, szegényen élnek. Fogjunk össze, közösen segítsünk. Nemes lelkű, jószándékú, gyermekszerető eleki lakosokat keresünk. Anyukája, titokban elárulta, hogy most 29.-én lesz a születésnapja, szemében könnycseppet láttam fényleni. Semmit nem tudok neki ajándékozni- sírta el bánatát. Mi az amit, nagyon szeretnél? Tomika. Hát, mondja szégyenlősen: jó lenne, olyan motoros, vagy autós TV. Játék. 
Anyukája most is kisegíti: ő nem tud kimenni, játszani, a többi gyerekkel. Nagyon örülne egy régi típusú, használt számítógépnek, játék programmal. Az igazi meglepetés, mégis a születésnapi torta lenne, úgy ahogy illik a nagy napra gyertyával díszesen. A kisfiú cukor betegsége, miatt diabetikusan. 
Keresünk: olyan segítőkész cukrászt, nagymamát, anyukát, aki csak úgy szeretetből, megsütné a meglepetés tortát. Jótékony céllal alakult szervezetet, akik segítenek. Gyerekeket, akik a beteg kisfiúnak játékkal kedveskednek. Valamennyiünk nevében kívánunk Tomikának, nagyon boldog születésnapot.
Rostás Lajosné

Élmény volt…
2005. június 3-án 18 órai kezdettel volt a Talentum Alapfokú Művészeti Iskola vizsgakoncertje a Reibel Mihály Művelődési Központban. Az estet Czirok Mihály Igazgató úr nyitotta meg. Beszédében szólt az intézmény sikereiről, kudarcairól, az új finanszírozás nehézségeiről, a művészeti iskola sikeres tanítványairól. Ezt követően a kicsik léptek a színpadra./ Korcsok Máté, Campan Lídia, Nisteriuc Dávid, Antal András, Egeresi Gergő, Halasi Ramóna, Papp Brigitta, Burai Bianka, Dobi Diána, Sipos Gréta, Botás Leila,Varga Dóra, Kecskés Róbert/
Zongora, hegedű, furulya, trombita és szintetizátor hang-szereken előadott produkcióikat a közönség nagy tapssal jutalmazta.
Megható volt látni, ahogyan a zenész kollegák segítették a fellépő gyerekeket :.Puskás Sanyi „bácsi „ még a levegőt is egyszerre vette tanítványaival, Bakné Kocsis Bea féltő gyengédséggel igazította a hegedűt a kis „művészek „ álla alá, Bischof Ildikó segítő zongorakísérete is a produkciókat szolgálta.
Az első zenei blokkot követően a színjátszó tanszak növendékei léptek a színpadra. /Róluk nem tudok elfogulatlanul nyilatkozni. / Arany János Fülemile című versének színpadi átdolgozását adták elő. Igazi komédiát varázsoltak a színre, tükröt tartva a ma emberének a „ jószomszédság „szokásairól. A nagyok kiváló játékát / Drágos Mercédesz, Varga Renáta, Zsidó Nóra, Pinti Boglárka, Andrási Katalin, Purecse Nikoletta / - jól egészítette ki a kisebbek ./ Árgyelán Virginia, Gyebnár Mária, Pintér Melinda, Újházi Tünde / szereplése.
A zenei bemutató második részében már a nagyok produkcióiban gyönyörköd- hettünk .Nagyon szép előadással ajándékozott meg bennünket :Van Vianen István, Nagy Eszter, Gál Klaudia, Pluhár Gábor, Egeresi Nóra, Egeresi Lilla, Brindás Barna .
A vizsgakoncert zárása igazi meglepetés volt.. Az öt, eleki rézfúvós fiú / Brindás Barna, Pluhár Gábor, Bágy György, Balázs István, Geszterédi Miklós /- Puskás tanár úr vezetésével megvalósították az annyiszor hangoztatott igényt – /Legyen rézfúvós együttes Eleken /- zenei összeállításuk nagy sikert aratott.
(Kár, hogy a szülőkön és néhány érdeklődön kívül kevesen voltak kíváncsiak erre.)
A vizsgaelőadás –II. részére 2005. június 8-án 18 órai kezdettel került sor . Táncgála címmel – a helyszín a sportcsarnok volt . Az elekieken kívül felléptek még a művészeti iskola egyéb telephelyeinek növendékei is .Így :Sarkad, Kötegyán,Újkígyós, Szabadkígyós, Békés . Az estet Czirokné Bischof Ildikó ügyvezető igazgató nyitotta meg, majd Pluhár László polgármester úr szólt a jelenlévőkhöz.
Elfogultság ide, vagy oda, a fergeteges táncgála legjobbjai az elekiek voltak . Felkészítő tanárok : Gera Krisztina és Gál László .Munkájukat a szülők és a gyermekek virággal és nagy tapssal köszönték meg .
Ezen a napon tekinthettük meg a művészeti iskola képzőművész tanszakának kiállítását is. Az ifjú művészek rajzai, festményei, montázsai, mutatják, hogy itt is ígéretes tehetségek bontogatják szárnyaikat .
Felkészítő tanáruk: Kiss István. Köszönjük a művészeti iskola tanárainak egész éves munkáját ! Köszönjük a két rendezvény segítőinek közreműködését / Zsidó Ágnes, Kecskeméti Jánosné tanítók, Simonka Mózesné, Laczkó Tiborné, Szántó Józsefné szülők / és mindazokét, akik munkatársként, szülőként „csak” tették a dolgukat.
Lénárt Istvánné

XXIV. Regionális Nemzetiségi Klubtalálkozó
Minden évben május utolsó szombati napján kerül megrendezésre városunkban a régió különböző nemzetiségű településeiről szerveződő hagyományápoló klubok, énekkarok, népi együttesek színes, változatos, az egész régió nemzetiségi kultúráját felvonultató Nemzetiségi Klubtalálkozóra .
Ebben az esztendőben a XXIV találkozón köszöntötte a megjelent 14 csoportot és előzetesen meghívta őket a jövő évi jubileumi XXV. Találkozóra, majd Tolnai Péter a Békés megyei Nemzetiségi Bizottság elnöke mondott ünnepi beszédet .Ez után Művelődési Központ nagytermében került sor a benevezett csoportok vetélkedőjére, bemutatkozására. Ebéd előtt Pluhár László polgármester átadta az okleveleket és a művelődési központ serlegeit. A délutáni órákban a májusfa-kitáncolásra került sor a találkozó valamennyi résztvevőjével közösen. (Jelképesen a város összes májusfáját a Művelődési Központ előtt felállított májusfa kitáncolásával szimbolizáljuk.)A meghívott csoportok számára Bágy György települési képviselő mondta el a hagyományos kitáncolás hiteles történetét.
Árgyelán Erzsébet

„Eleki fesztivál”
Úgy gondolom, méltán kapta ezt a címet az egyik megyei napilap oldalán a VI. Pünkösdi Fogathajtó Versenyről megjelent cikk, amely május 15-én került megrendezésre. Ez köszönhető a szépszámú, mintegy 1200 megjelent látogatónak, akik a változatos idő ellenére is kitartóan szurkoltak egész nap, valamint annak a 30 fogatnak, akik a nap folyamán starthoz álltak. A rendezést a 22 tagú lovas klub vállalta magára. A díjak beszerzésében nagyon sokan részt vettek, így nem sorolnám fel részletesen. A Wesselényi  Miklós Közalapítványtól pályázat útján pénzt nyertek és így indították a verseny szervezését. A versenyzők Békés és Csongrád megyékből érkeztek. A verseny kezdetén 7 fuvaros mérte össze ügyességét. Eredmények: I. Kovács József, II. Botás Jakab, III. Oláh Antal, mindhárman elekiek. Ezt követte az egyes és kettes fogathajtók akadályhajtása. Egyes fogat: I. Szolnoki Ferenc Sarkadi LK., II. Szabó Sándor Sarkadi LK., III. Barna Gergely Eleki LK. Kettes fogat: I. Deli Dániel Nagymágocsi LK., ifj. Kemecsi István Olympia Trade Kft. Sarkad, III. Barna János Eleki LK. A szünetben felléptek a helyei Talentum Művészeti Iskola táncosai, a középiskola mazsorett csoportja valamint csikósok, egy díjlovas és díjugratók tartottak színes bemutatót. A délután folyamán a megyében először egy látványos, úgynevezett kombinált hajtás várt a versenyzőkre. Eredmények: kombinálthajtás, egyes fogat: I. Barna Gergely, Eleki LK., II. Szolnoki Ferenc Sarkadi LK., III. ifj. Barna Gergely, Eleki LK. Kettes fogat: I. Krucsai János, Gyeraj Lovastanya Békéscsaba, II. Medvegy Zoltán, Kondorosi LK., III. Deli Dániel, Nagymágocsi LK.
Lantos Mihályné

Önök írták
Köszönjük a szerkesztőségbe küldött leveleiket, ezeket változatlan formában leközöljük, amennyiben nem tartalmaznak obszcén vagy személyiségi jogot sértő kijelentéseket és állításokat. Természetesen az itt leírt vélemény nem a szerkesztőség véleménye, a felelősséget a levél szerzője vállalja. Egy alkalommal lehetőséget biztosítunk az eltérő vélemény megjelentetésére, viszont nem szeretnénk hosszúra nyúló vitát e lap hasábjain előidézni.
(A szerkesztő)
"Egy eleki lakos véleménye:
Nagyon örömteli hir, amikor arról értesülünk, hogy az önkormányzati tagok a lakossággal karöltve próbálják szebbé, otthonosabbá tenni városunkat.
Azonban az már nem annyira szivderitő, amikor kiderül, hogy egyes önkormányzati személyek idegen tollakkal ékeskednek, ahogyan történt a legutóbbi számban, amikor arról értesültünk, hogy a Roma lakosság, Turoczi András alpolgármester úrral közösen a vasuton túli utcákat zuzott kővel borítják.
Megbízható forrásbol értesültem, hogy ez ilyen formában nem fedi a valóságot, ugyan arra a forrásra hivatkozva, úgy tudom, hogy ennek az összefogásnak a szervezését, Pluhár László polgármester ur valamint  Heim Lajosné alpolgármester asszony szervezte és személyesen felügyelte.
Mármost felmerül a kérdés, hogy tévedésröl van e szó vagy ez már egy bizonyos párt kampány fogása amely a jövőbe tekint.
Azonban ezúton szeretnék köszönetet mondani Heim Lajosnénak, hogy idejét nem kímélve, és sok esetben magánéletét is feláldozva a Temető- sori lakók véleményét véve tekintélyét latbavetve harcolta ki a nyitott csatorna befedését.
Azthiszem, hogy ezen tette az egész utca megelégedésére szolgál, és mely problémát az egész eleki önkormányzat nemes egyszerűséggel lerázott a váláról.
Az a véleményem, hogy sokunk örömére és megelégedésére szolgál az a tudat, hogy van kihez fordulni, van aki meghalgatja ügyes bajos problémáinkat, és legjobb tudásával próbál segíteni a rászorultokon.
Sajnos ez nem minden önkormányzati dolgozórol, képviselőről lehet elmondani.
Én ezuton gratulálok Heim Lajosné alpolgármester asszonynak, és sok ilyen lelkiismeretes odaadó vezetőt kivánok Elek városának.
Az önök biztatására mertem ezeket a sorokat papírra vetni, és reménykedek abban, hogy megfelel lapjuk számára.
Tisztelettel RJ.
2005.06.15."
(Név és cím a szerkesztőségben)

Főző-, sütő verseny
Az eleki „Reibel Mihály” Városi Művelődési Központ 2005. augusztus 8-ára főző-, sütő versenyt hirdet
Nevezni lehet a Körösök-völgyében hagyományosan szabadtűzön főtt ételek készítésével, és jellegzetes süteményekkel.
A verseny ideje: 2005. augusztus 8., 9 – 12.00 óráig. Zsűrizés: 12 – 12,30 óra között Eredményhirdetés: 13.30 órakor Helye: a Művelődési Központ udvara
Nevezési határidő: 2005. július 15-ig. További információ és nevezési lap igényelhető a „Reibel Mihály” Városi Művelődési Központban - Elek Kossuth u 13., e-mail: elek.argyelan.györgy@telehaz.hu , tel: 06 20 2129703
Tudnivalók: 
-az ételkészítés, tűzrakás valamennyi kellékéről és hozzávalójáról a versenyzőknek kell gondoskodnia;
-a zsűri bírálatkor értékeli az egyéni, stílszerű tálalást és a kedves kínálást;
-a rendezők igény alapján egyszerű asztalt és négy db széket biztosítanak, amennyiben a versenyző igényt tart rá;
-az elkészített ételből a négytagú zsűrin kívül a versenyző saját döntése alapján kóstolót tarthat;
A versenyen a rendezők által felkért zsűri szakvéleménye alapján, a verseny első három helyezettje értékes jutalomban részesül mindkét kategóriában.

Születésnap
Kedves ünnepségre került sor május 1.-én a Német Közösségi Leimen Házban. Frank György egyesületi tag, 80.-ik születésnapját ünnepelte a tagság. Az ünnepelt életútja: 1925. május 1.-én született, a romániai Keglewichben. Hárman voltak testvérek. ő 1943.-ig itt élt, azután fogságban volt és 1948.-ban letelepedett a németországi Denkedorfhban. Itt kőművesként dolgozott, majd itt ismerkedett meg feleségével, Förster Éva, Lujzával, akivel 1948.-ban házasságot kötött, azóta is boldog, harmonikus, kiegyensúlyozott életet élnek együtt. A házasságukból 2 fiúgyermek született és már 4 unoka is bearanyozza, idős napjaikat. Több alkalommal nyaraltak Magyarországon, és az egyik ilyen kiránduláson elhatározták, hogy házat vásárolnak, Eleken. Az elhatározásból valóság lett, 1998.-ban megvásárolták az Eleki házukat, így kétlakiak lettek. Az Elekhez, való kötődés Lujzika nénitől indult, mivel ő a kiűzetésig itt élt. E kis kitérő után visszakanyarodunk a születésnapi összejövetelre. Ízlésesen megterített asztalok várták a meghívott vendégeket. Mielőtt asztalhoz ült a társaság Szelényi Ernő elnök Úr két nyelven köszöntötte az ünnepeltet, és átadta az Eleki Német Egyesület ajándékát /egy faliképet/ további jó egészséget kívánva Gyuri bácsinak. őt követte Reisz György, aki az egyesületi tagok nevében, nyújtotta át Benda Zoltán: Tanya c. olajfestményét, melyet mikor meglátták az ünnepelt és felesége, megkönnyezték, mert a régi idők emléke idéződött fel bennük. A hivatalos köszöntések után, felszolgálták az ízletes pörköltet, melyet Szilbereisz József és felesége Anika főzött, az italokról, üdítőkről Reisz György gondoskodott. A pörkölt után süteményeket, kávét fogyasztott a társaság. A jó hangulatról Zimmermann Ferenc és Reisz György gondoskodott, akik gombosharmónikán német dalokat játszva szórakoztatták az egybegyűlteket. A jó hangulatban lezajlott szülinap az esti órákban ért véget. Frank György és felesége annyira kötődik az őshazához, /hiába éltek odakint jó pár évet/ hogy még az életük ilyen nagy eseményét is itthon rendezték, Eleken. Gyuri bácsinak békés és derűs napokat kívánunk mi is az Eleki Krónika nevében.
Nádor Mária

Történetek a részes aratásról és szokásairól.
Június 29. Péter-Pál napja: az aratás kezdete.
Az aratás az egyik legnehezebb, de mégis a legszebb mezei munka, kezdete és befejezése is ünnepszámba ment. Visszaemlékezve, mintegy ötven évet a részes aratásról beszélgettünk, az Idősek Otthonába. Az egykori „marokszedő kislányok” és „arató legények így emlékeznek. Részes aratás azt jelentette, hogy a szegény ember a gazda földjén, aratást vállalt, részesedésért.
A fő informátor a 79 éves Gémes Józsefné  Marika néni. Mielőtt az aratók kimentek a határba, templomba mentek, magukkal vitték a kaszát, egy-egy csomó búzakalászt, amit a pap megáldott, kérte a Jó Isten áldását a munkára, a termésre. Nagyon nehéz időket éltünk, szegények voltunk, már 8-10 évesen dolgozni kellett. Aratáskor hajnal kettőkor kellett indulni, gyalog tettünk meg 8-10 K m.-t. Vinni kellett egy cserépkorsóba vizet, egy vaslábast, az elemózsiát édesanyámék hozták, a fiúk, férfiak a kaszát, fenőkövet. Reggel korán hozzákezdtünk kötelek készítéséhez, kihúztuk a búzát gyökerestől a földből, egy -egy maréknyi csomót összesodortunk. Tizenkilenc ilyen kötelet kellett készíteni egy kévéhez. Az arató fiúk, addig élesítették, kalapálták, fenték a kaszát. Reggeli után kezdtük az aratást, a felnőttek bedobták a gazdától kapott kupica pálinkát. Az asszonyok elkészítették a reggelit. Egy kisebb  gödröt ástak, arra rátették a vaslábast tüzet gyújtottak, szalonnát sütöttek. A zsírba, lisztet  keverték felengedték vízzel, akinek volt aludtteje azt is tett bele, már készen is volt a finom sáuspék. /Itt egy pici nézeteltérés volt, Eta néni emlékezete szerint hagyma is dukált a sáuspékhoz/. Azután  irány a tényleges kemény aratás, először is össze kellett gereblyézni a kaparékot, minden szem búza érték, hisz ezen múlott a  mindennapi kenyerünk. /kaparék = az a búza amit, a kaszások elhagytak/ Az arató legények öten-hatan  voltak egy sorba, ők rendre vágták. Mi lányok, asszonyok szedtük a markot, amit a fiúk levágtak kévébe szedtük, Megint volt egy kis perpatvar. Manci néni úgy emlékezett, hogy a marokszedés használati tárgya a kákó, egy kampós bot volt, mások úgy tartották, sarlóval kellett szedni. Egy keresztbe 19 kévét, kellett rakni, kilencet párosával, a felső volt a kéve kalapja.
Délig rendületlenül ment a munka. Ebédre a hűvösbe, a cseréptállal a földbe elásott, kötött galuska leves volt a jellegzetes aratói ebéd. Az aratásra előző nap kellett elkészíteni. A kötött galuska leves receptjét Bencsik Jánosné, Erzsike néni mondta el nekünk. Legalább három levél tésztát kell gyúrni, sok tojással, hogy szép sárga és főleg laktatós legyen, jó alaposan vékonyra kinyújtani. Olvasztott zsírral megkenni, megszórni, paprikával, borssal. Behajtogatni kétszer, elvágni kb. két ujjnyi szélesen, kis csomókat, galuskákat kötni. Feltenni főni egy nagy fazék vizet, abba: sót, krumplit, ha van füstölt parasztkolbászt felkarikázva, amikor fő a leves beletenni a galuskákat.
Térjünk vissza az aratókhoz. Ebéd, után a rettenetes meleg, miatt  lehetett egy kicsit a boglya tövében szunyókálni, nehogy valaki még hőgutát kapjon. Jött a cséplés. A cséplő gép őse: a csühögő gép, amit szalmával kellett „etetni”, két gépmester fiúnak. Nekünk a lányoknak a zsákot kellett tartani, időben szólni a hordároknak, minden szem búza érték volt. 
Mindez mennyiért? Mennyi volt az arató brigád részesedése? A fizetésünket, vagy ahogy mondtuk a részesedés: egy hold /6000 n. m./ után: reggelente a férfiaknak,  /a bátrabb asszonyoknak, akik szégyenlősen ugyan, de elfogadták / egy kupica pálinka, 20-30 kg, búza, ? kg, szalonna, 2 kenyér. Minden fizetség a gazda jóindulatától, anyagi tehetségétől függött. 
Ha a gazda jó bőven mérte a részesedést, jó termést várhatott a következő években is.
Az aratás végén egy kis darab földön, mindig hagytunk gabonát, hogy az ég madarainak is jusson a termésből. Ha a gazda módosabb volt,  arató bált rendezett. Az ügyes kezű asszonyok aratókoszorút készítettek, ezzel köszönték meg a gazdának a munkalehetőséget, a jól tartást- meséli Mancika néni. 
Milyen volt ez az időszak? Nagyon nehéz, kemény munka volt, de jó szívvel emlékezünk vissza rá. Fiatalok, egészségesek voltunk, jó kedvvel, vígan dolgoztunk. Az egykori marokszedő kislányok, arató legények ma már dédikék.  Egybehangzóan állították, hogy a kenyér ma is szent, semmilyen körülmények között nem szabad pocsékolni, eldobni, a héját is meg kell enni, mert, hogy ott van a legtöbb vitamin. 
Megtanultunk, tőlük néhány ma is nagyon időszerű szólást a kenyérről:
A jó emberre azt, mondják olyan, mint egy falat kenyér.
A fiatal házasokról, jobb, ha a maguk kenyerén vannak.
Aki megöregszik az megette, a kenyere javát.
Elválik a kenyér a héjától, azaz senki sem él örökké.
A kenyérgabona betakarítása igen verejtékes, nehéz és egyben nagyon fontos munka volt, hisz az emberek egész évi kenyerét adta. Ma a modern kombájnokkal gyorsabb, könnyebb az aratás, már kint a földön zsákba kerül a „kenyérmag”. Mégis, fontos, hogy megismerjük, a régi időket, ezzel nagyszüleink iránti tiszteletünket is kifejezzük. 
Ennek jelentőségét egy bölcs indián szólás a következőképpen fejezi ki: Ha kivágod az utolsó fát, ha leölöd az utolsó vadat, ha kifogod az utolsó halat, rájössz, hogy pénzért nem tudsz mindent megvenni
Isten éltesse, erőben, egészségben valamennyi egykori marokszedő kislányt és arató legényt.
Rostás Lajosné

Hírek a középiskolából
2005. június 13-án tartotta évzáró vizsgaelőadását az Erkel Ferenc ÁMK Alapfokú Művészetoktatási Intézmény. A képzőművész tanszak kiállítást rendezett, melyet Pluhár László polgármester úr nyitott meg. A későbbiekben felléptek a néptánctanszak tanulói és a színjátszók is. Felkészítő tanáraik: Busa László, Galbács Mihály, Galina Lajos, Kukár István és Bágy György voltak.
* * *
Június 17-én került sor a Radványi György Középiskolában a pedagógusnap megrendezésére. Zámbó András igazgató úr köszöntötte a megjelent pedagógusokat, dr. Kertész János tanácsos urat és a helyi önkormányzat képviseletében megjelent Turóczy András alpolgármester urat. Az évet értékelvén igazgató úr kitért az elért eredményekre, az épületek felújítására, a nagyszabású bővítésekre és természetesen szólt a saját erőből felújított könyvtár átadásának várható pozitív hatásairól. Mindkét vendég nagyra értékelte az iskola vezetésének, tanárainak eddigi munkáját, mely lehetővé tette, hogy Elek középiskolája a megye egyik meghatározó középiskolájává vált. Ezen a napon adták át a Radványi Emlékgyűrűket, melyet ebben az évben Balogh Mária tanárnő és Halasi Ferenc karbantartó szakmunkás kapta.
Lantos Mihályné

VÉDŐOLTÁSOK SIKERTÖRTÉNETE
A WHO 1988. évben elhatározta, hogy a járványos gyermekbénulást kiírtja a Földről. Az európai régió 2002. június hó 21-e óta mentes ettől a betegségtől, ennek tiszteletére lesz minden év június hó 21-e a „Védőoltások Napja”. 
A védőoltás rendszerének köszönhetően a régen magas csecsemőhalálozással járó megbetegedések megelőzhetővé váltak, Magyarországon 10 fertőző betegség ellen kapnak térítésmentesen oltást a gyermekek: tuberkulózis, szamárköhögés, torokgyík, tetanusz, gyermekbénulás, HIB okozta agyhártyagyulladás, kanyaró, rózsahimlő, járványos fültőmirigy-gyulladás és hepatitis B. Mára elfeledetté váltak ezek a betegségek, ma már nem kell attól félnünk, hogy gyermekünket nem láthatjuk felnőni, mert kiskorában elvitte a torokgyík, vagy járványos gyermekbénulás. 
Amennyiben Magyarországon nem lenne világszerte példaértékűnek ítélt védőoltási program, ezek a betegségek bármikor visszatérhetnének, hiszen a kórokozó ma is cirkulál, a védőoltással nem védett népesség között. Napjainkban, a táguló világ miatt – könnyen és szabadon elutazhatunk néhány óra alatt a Föld bármely pontjára és ugyanúgy a világ is elér minket – fontos, hogy a védelmet, a védőoltásokat addig folytassuk, amíg a betegség teljesen eltűnik a földről. 
Ezért gyermeke egészsége érdekében kérjük, hogy a védőoltásokra mindig időben jelenjenek meg. 
Ellenőrzések
A korábbi évek gyakorlatának megfelelően az idén is elkezdte az ÁNTSZ Gyulai – Sarkadi Városi Intézete a fokozott nyári ellenőrzéseket.
Munkatársaink eddig elsősorban a kereskedelmi egységekben végeztek helyszíni szemlét, de természetesen a vendéglátás is széleskörű prioritást élvez.
Az élelmiszerbiztonság részeként a rutin közegészségügyi vizsgálat során kiemelt hangsúlyt helyezünk a minőség-megőrzési idők nyomon követésére. Sajnos, azt tapasztaltuk, hogy még mindig nem igazán tudatosult ennek fontossága a kereskedőkben. Egy hét leforgása alatt kizárólag ezen problémák miatt 2.050.000,- Ft minőségvédelmi bírságot szabtunk ki.
A lakosság szereti, sőt igényli, hogy az ÁNTSZ mindenütt jelen legyen, és mi próbálunk is ennek megfelelni.
ÁNTSZ Gyulai - Sarkadi Városi Intézete

Rendőrségi hírek
Kiss Tibor rendőr alezredes urat kérdeztem az elmúlt hónap eseményeiről. Mindannyiunk örömére elkészült a főtér átalakítása, de sajnos a tapasztalat az, hogy a gyalogosok az úttesten közlekednek, nem a kijelölt gyalogátkelő-helyen. Nagy a balesetveszély. A kerékpáros közlekedés sem megoldott teljes egészben. Az autósoknak is igen körültekintően kell vezetniük ahhoz, hogy a Kétegyházi útról úgy tudjanak kijönni, hogy közben semmiféle balesetet ne okozzanak. A záróvonaltól nem lehet kilátni, így sorozatos szabálytalanságot kell elkövetni ahhoz, hogy ki tudjanak jönni bármelyik irányba.
A horgásztónál rendezett verseny igen színvonalasra sikerült, kár, hogy kettő alkalommal kellett intézkedni a rendőröknek a késő esti órákban, könnyű testi sértésért indult eljárás az elkövetőkkel szemben.
A lakosság figyelmét szeretné felhívni: az országos és megyei főkapitány utasítására fokozott, folyamatos ellenőrzést hajtanak végre a közutakon. Különös figyelmet fordítanak a kerékpárosok közlekedési eszközeire, mennyiben felelnek meg a KRESZ előírásainak, és a tulajdonosok hogyan tartják be az előírt szabályokat. Ez történt azért is, mert nagyon sok súlyos biciklis baleset fordult  elő, melyből gyakran bírósági ügyek keletkeznek.
A zártkertekben érik a zöldség, gyümölcs. Nem általános, de előfordul, hogy idegen személyek is megfordulnak az adott területen. Arra kérik a szomszédokat, ha ilyet látnak jelezzék, ne hagyják szó nélkül.
Sajnos minden második-harmadik bejelentés a családon belüli botrányról, fenyegetésről szól.
A pénzlopás az alkalmi lopás kategóriájába tartozik, arra kéri az állampolgárokat, hogy a postán, boltban jobban vigyázzanak, ne hagyjanak az autókban értékeket.
A város területén közlekedési baleset nem történt, ittas vezetés miatt kellett intézkednie a szolgálatban lévő rendőröknek.
Lantos Mihályné